Hans Andersen (V), 2013-05-14:
Der skal ikke være tvivl om, at Venstre vil sætte hårdt ind mod socialt bedrageri, der fuldstændig udvander vores velfærdssamfund.
Det er heller ikke det rigtige signal at sende til dem, der yder og bidrager til vores samfund, at hvis man bare er smart og skruppelløs nok, kan man kringle systemet og score velfærdsydelser, man ikke er berettiget til.
Det skal altid kunne betale sig at yde en indsats, og det skal altid være det, man får mest ud af.
Samtidig er de sociale ydelser som kontanthjælp, boligstøtte, friplads i daginstitution, pension, sygedagpenge og handicaphjælp selvfølgelig noget af det, vi kan være stolte af at vores samfund kan tilbyde dem, der har brug for det.
Men det er også et grundvilkår i vores skatteyderfinansierede velfærdssamfund, at vi alle yder efter evne og nyder efter behov.
Det er derfor vigtigt at slå hårdt ned på dem, der misbruger systemet på respektløs vis.
Vi skylder skatteyderne at finde dem, der snyder systemet, og sætte en stopper for legen.
VK-regeringen indgik tilbage i november 2010 en aftale om en styrket indsats mod socialt bedrageri med Dansk Folkeparti og Kristendemokraterne, og ved vedtagelsen af lovforslaget gav man bl.a. kommunerne langt bedre værktøjer til netop at afdække og dermed bekæmpe socialt bedrageri.
Hvis der er større risiko for at blive taget i at snyde myndighederne, vil det også medføre en reduktion i omfanget af socialt bedrageri.
Når det så er sagt, er vi i Venstre også opmærksomme på, at borgernes retssikkerhed skal styrkes.
Vi forventer naturligvis, at kommunerne ikke går ud over deres beføjelser, og i særdeleshed er det vigtigt, at vi sikrer, at kommunerne overholder de retningslinjer, der er, og at der også er konsekvenser for at overskride grænserne.
Ombudsmanden har jo her det seneste par år udtrykt kritik af enkelte kommuner, der ikke har levet op til reglerne på området, og analyser viser jo også, at den generelle opfattelse i kommunerne er, at der er manglende systematik, og at der er for mange manuelle sagsgange og manglende kommunikation mellem kommunernes afdelinger, og derved kan der også ske fejludbetalinger.
Det handler ikke om socialt bedrageri, men det er fejludbetalinger, som kan løbe op i adskillige millioner, måske milliarder kroner.
Ved etableringen af Udbetaling Danmark er der grundlag for, at vi fremadrettet kan få en bedre og ensartet kontrolindsats på tværs af kommunerne og en række af de centrale ydelsesområder.
Derfor hilser vi det velkommen, at der er nedsat to arbejdsgrupper.
Ministeren har allerede omtalt dem.
Resultatet af de arbejdsgruppers arbejde kan være med til at styrke borgernes retssikkerhed og gøre det mere gennemskueligt, hvad der kan accepteres både fra kommunens side og fra borgerens side.
Så på den baggrund ser vi sådan set frem til, at arbejdsgrupperne får færdiggjort deres arbejde, og at vi kan følge op fra politisk side, hvis der er brug for, at vi enten får taget nogle lovgivningsmæssige initiativer, eller at vi får styrket vejledninger eller andre ting.
Jeg skal på vegne af Venstre, Socialdemokraterne, Dansk Folkeparti, De Radikale, Socialistisk Folkeparti, Liberal Alliance og Konservative fremsætte følgende:
Forslag til vedtagelse »Folketinget finder, at det er afgørende, at der sættes ind over for socialt bedrageri, da socialt bedrageri er dybt asocialt og svækker tilliden til velfærdssamfundet.
Det er også vigtigt, at borgernes retssikkerhed i forbindelse med behandling af sager om socialt bedrageri styrkes.
Folketinget konstaterer, at etableringen af Udbetaling Danmark udgør det fremadrettede grundlag for en mere ensartet kontrolindsats på tværs af kommuner og en række af de centrale ydelsesområder.
Folketinget konstaterer, at der er nedsat arbejdsgrupper, som skal komme med løsningsforslag omhandlende bedre vejledninger til borgere og myndigheder og forslag til, hvordan man mest effektivt kan nedbringe antallet af fejludbetalinger og snyd ved udbetalingen af ydelser.
Regeringen inviterer Folketingets partier til et møde om status og indhold i løsningsforslagene senest ultimo august.